Χοιρινή πανσέτα με μίσο, από την Ιαπωνία
Βλέπουμε με άλλο μάτι τη χοιρινή πανσέτα, αφού την μαρινάρουμε σε μείγμα από ασιατικά υλικά όπως το μίσο, το μίριν, το σάκε και το τζίντζερ.
600 γρ. χοιρινή πανσέτα, κομμένη σε μακριές λωρίδες πάχους 1,5 εκ. και πλάτους 1,5 εκ., 2-3 κουτ. σούπας ελαιόλαδο, 30 ml ελαιόλαδο, 200 γρ. μίσο* σε μορφή κρέμας, 40 γρ. φρέσκο τζίντζερ, τριμμένο, 120 ml σάκε* ή λευκό, ξηρό κρασί, 50 ml μίριν*, 30 γρ. ζάχαρη, 1 κουτ. γλυκού τοκαράτσι* ή καυτερή πάπρικα
Για να φτιάξουμε χοιρινή πανσέτα με μίσο ξεκινάμε ετοιμάζοντας τη μαρινάδα. Σε μια μικρή κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το τζίντζερ για 1/2-1 λεπτό. Ρίχνουμε το σάκε, αφήνουμε 2 λεπτά να εξατμιστεί το αλκοόλ και προσθέτουμε όλα τα υπόλοιπα υλικά. Ανακατεύουμε για 1 λεπτό, να ζεσταθούν όλα τα υλικά, και αποσύρουμε.Βάζουμε σε μπολ την πανσέτα και τη μαρινάδα και ανακατεύουμε. Καλύπτουμε με μεμβράνη και μαρινάρουμε στο ψυγείο για 24 ώρες.Βγάζουμε το κρέας από τη μαρινάδα, στεγνώνουμε με χαρτί κουζίνας και ψήνουμε σε καλά λαδωμένη σχάρα, στα κάρβουνα ή σε ψησταριά υγραερίου, σε δυνατή φωτιά, για περίπου 4-5 λεπτά από κάθε πλευρά και να ξεκολλούν εύκολα από τη σχάρα.
Χοιρινό